Publication: Magyar Közlöny
Issue: MK-2009-104 (Year: 2009, Number: 104)
Era: 2004-2010
Section: 
Paragraph Index: 7109

c) a nagy kiterjedésű vízfelületek, hegyes, lakatlan vagy sivatagos területek szükségessé tehetik légiforgalmi szolgálatok biztosítását még akkor is, ha repülések gyakorisága rendkívül ritka. 2.4.2 Egy adott területen belül a légiforgalmi szolgálatok szükségességének meghatározása alkalmával nem lehet tényezőként figyelembe venni a légijárművek összeütközés elkerülését biztosító fedélzeti rendszerrel (ACAS) történő felszerelését. 2.5 Azon légtérszakaszok és ellenőrzött repülőterek minősítése, amelyekben légiforgalmi szolgálatokat biztosítanak 2.5.1 A légtér adott szakaszaiban vagy egyes repülőtereken légiforgalmi szolgálat biztosításáról szóló döntés meghozatala után, a légterek ezen szakaszait vagy a repülőtereket a létesítendő légiforgalmi szolgálatoknak megfelelően minősíteni kell. 2.5.2 A légtér meghatározott szakaszai vagy az adott repülőterek a következők alapján minősítendők: 2.5.2.1 Repüléstájékoztató körzetek — A légtér azon szakaszait, amelyekben repüléstájékoztató és riasztó szolgálat biztosítását határozták el, repüléstájékoztató körzetnek minősítsék. 2.5.2.2 Ellenőrzött légterek és irányítói körzetek 2.5.2.2.1 A légtér azon szakaszait, amelyekben a műszerrepülési szabályok szerint üzemeltetett légijárművek részére légiforgalmi irányító szolgálat biztosítását határozták el, irányítói körzeteknek vagy repülőtéri irányító körzetnek minősítsék. Megjegyzés: Az irányítói körzetek és a repülőtéri irányító körzetek közötti különbséget a 2.10 pontban ismertetjük. 2.5.2.2.1.1 Az ellenőrzött légtér azon szakaszait, amelyekben a látvarepülési szabályok szerint üzemeltetett légijárművek részére is elhatározták a légiforgalmi irányító szolgálat biztosítását, „B”, „C” vagy „D” osztályú légtérnek minősítsék. 2.5.2.2.2 Egy repüléstájékoztató körzeten belül kijelölt ellenőrzött légterek és irányító körzetek ennek a repüléstájékoztató körzetnek a részét képezzék. 2.5.2.3 Ellenőrzött repülőterek — Azokat a repülőtereket, amelyeken a repülőtéri forgalom részére légiforgalmi irányító szolgálat biztosítását határozták el, ellenőrzött repülőtérnek minősítsék. 2.6 A légterek osztályozása 2.6.1 Az légiforgalmi szolgálat légtereit az alábbiak szerint osztályozzák és jelöljék ki: A. osztály — A légtérben csak IFR repüléseket engedélyeznek, az összes légijármű részére légiforgalmi irányító szolgálatot biztosítanak és az összes légijárművet elkülönítik egymástól. B. osztály — A légtérben IFR és VFR repüléseket engedélyeznek, az összes légijármű részére légiforgalmi irányító szolgálatot biztosítanak és az összes légijárművet elkülönítik egymástól. C. osztály — A légtérben IFR és VFR repüléseket engedélyeznek, az összes légijármű részére légiforgalmi irányító szolgálatot biztosítanak és az IFR légijárműveket elkülönítik egymástól, valamint a VFR légijárművektől; a VFR légijárműveket elkülönítik az IFR légijárművektől továbbá a VFR légijárművek tájékoztatást kapnak a többi VFR légijárműről. D. osztály — A légtérben IFR és VFR repüléseket engedélyeznek, az összes légijármű részére légiforgalmi irányító szolgálatot biztosítanak. Az IFR légijárműveket elkülönítik egymástól és azok tájékoztatást kapnak a VFR légijárművekről. A VFR légijárművek tájékoztatást kapnak az összes egyéb légijárműről. E. osztály — A légtérben IFR és VFR repüléseket engedélyeznek, az IFR légijárművek részére légiforgalmi irányító szolgálatot biztosítanak és elkülönítik azokat a többi IFR légijárműtől. Amennyire ez gyakorlati szempontból lehetséges, minden légijármű forgalmi tájékoztatást kap. A repülőtéri irányítói körzetek esetében az E osztály nem használható. F. osztály — A légtérben IFR és VFR repüléseket engedélyeznek, minden IFR légijármű részére légiforgalmi tanácsadói szolgálatot és kérésre minden légijármű részére repüléstájékoztató szolgálatot biztosítanak. Megjegyzés: Ahol légiforgalmi tanácsadó szolgálatot létesítenek, ezt általában a légiforgalmi irányító szolgálattal történő felváltásig csak ideiglenes intézkedésnek tekintik. (Lásd még PANS-ATM 9. fejezet). G. osztály — A légtérben IFR és VFR repüléseket engedélyeznek és kérésre minden légijármű részére repüléstájékoztató szolgálatot biztosítanak. 2.6.2 Az Államok válasszanak ki igényeiknek megfelelő osztályú légtereket. 2.6.3 Az egyes légtérosztályokban történő repülésekre vonatkozó előírásokat a 4. Függelékben található táblázatban mutatjuk be. Megjegyzés: Ahol az ATS légterek függőlegesen határosak, azaz egymás felett helyezkednek el, a közös magasságon végrehajtott repülések a kevésbé szigorú légtérosztály követelményeinek tegyenek eleget és részükre a kevésbé szigorú légtérben nyújtott szolgálatot biztosítsák. Így ezen követelmények alkalmazásakor a B osztályú légteret kevésbé szigorúnak tekintik az A osztályúhoz viszonyítva; a C osztályú légteret kevésbé szigorúnak tekintik a B osztályúhoz viszonyítva és így tovább. 2.7 Előírt navigációs teljesítmény (RNP) útvonalrepülésnél 2.7.1 Az RNP típusokat az Államok határozzák meg. Amikor lehetséges, a kijelölt területek, földrajzi útirányok vagy légiforgalmi szolgálati útvonalak RNP típusait a körzeti légiközlekedési egyezmények alapján írják elő. 2.7.2 Ajánlás — A repülés útvonalrepülési szakaszára az RNP1, RNP4, RNP 10, RNP12.6 valamint az RNP20 típusok a lehető legrövidebb időn belül kerüljenek bevezetésre. 2.7.3 Az előírt navigációs teljesítmény (RNP) típusa feleljen meg az érintett légtérben biztosított távközlési, léginavigációs és légiforgalmi szolgálatok színvonalának. Megjegyzés: Az alkalmazható RNP típusok és a hozzájuk kapcsolódó eljárások az Előírt Navigációs Teljesítmény (RNP) Kézikönyvben (Doc 9613) találhatók. 2.8 Előírt kommunikációs teljesítmény (RCP) 2.8.1 Az RCP típusokat az Államok határozzák meg. Amikor lehetséges, az RCP típus(oka)t a körzeti légiközlekedési egyezmények alapján írják elő. 2.8.2 Az előírt kommunikációs teljesítmény (RCP) típusa feleljen meg az érintett légtérben biztosított légiforgalmi szolgálatok színvonalának. Megjegyzés Az alkalmazható RCP típusok és a hozzájuk kapcsolódó eljárások az Előírt Kommunikációs Teljesítmény (RCP) Kézikönyvben (Doc 9869) lesznek megtalálhatók (kidolgozás alatt). 2.9 A légiforgalmi szolgálatokat biztosító egységek létesítése és kijelölése A légiforgalmi szolgálatokat a következők alapján létrehozott és kijelölt egységek biztosítják: 2.9.1 A repüléstájékoztató körzeteken belül a repüléstájékoztató és riasztó feladatok ellátására létesítsenek repüléstájékoztató központokat, kivéve, ha egy repüléstájékoztató körzetben ezen szolgálatok ellátásának felelősségét egy olyan légiforgalmi irányító szolgálati egységre ruházták át, amely az ilyen feladatok ellátására megfelelő felszereltséggel rendelkezik. Megjegyzés: Ez nem zárja ki annak lehetőségét, hogy a repüléstájékoztató szolgálat bizonyos feladatainak ellátását más egységekre ruházzák át. 2.9.2 Az ellenőrzött légtereken és irányító körzeteken belül, továbbá az ellenőrzött repülőtereken a légiforgalmi irányítói, a repüléstájékoztató és riasztó szolgálatok ellátására létesítsenek légiforgalmi irányító egységeket . Megjegyzés A különböző légiforgalmi irányító egységek által biztosított szolgálatokat a 3.2 pontban ismertetjük. 2.10 Repüléstájékoztató körzetekre, irányítói körzetekre és repülőtéri irányító körzetekre vonatkozó előírások 2.10.1 Ajánlás — Azon légtér határainak kijelölése, amelyben légiforgalmi szolgálatokat biztosítanak, inkább az útvonalszerkezet természete és a hatékony szolgálat biztosításának követelményei, mint a nemzeti (ország) határok szerint történjen.

Source: https://magyarkozlony.hu/hivatalos-lapok/1f7c6b0e16b4b71a92e5ad24416008bbe2e26aab/dokumentumok/710811d1f7f958a2990684d0cbf918e84f5497e5/letoltes